Oficiālais Vēstnesis C 217 , 02/08/2001 Lpp. 0002 - 0003



Komisijas paziņojums dalībvalstīm, ar ko groza paziņojumu atbilstīgi EK līguma 93. panta 1. punktam par Līguma 92. un 93. panta piemērošanu īstermiņa eksporta kredīta apdrošināšanai (2001/C 217/02) (Dokuments attiecas uz EEZ) I. Ievads Komisijas paziņojums dalībvalstīm atbilstīgi EK līguma 93. panta 1. punktam par Līguma 92. un 93. panta piemērošanu īstermiņa kredīta apdrošināšanai [1] (turpmāk tekstā – "1997. gada paziņojums") bija jāpiemēro no 1998. gada 1. janvāra uz pieciem gadiem, un šim piemērošanas termiņam būtu jābeidzas 2002. gada 31. decembrī. Minētā 1997. gada paziņojuma nolūks ir likvidēt konkurences traucējumus sakarā ar valsts atbalstu eksporta kredīta apdrošināšanas nozarē, kur pastāv konkurence starp valsts eksporta kredīta apdrošinātājiem vai tādiem eksporta kredīta apdrošinātājiem, kas saņem atbalstu no valsts, un privātajiem eksporta kredīta apdrošinātājiem. Nozare, kur īpaši novērojama šāda konkurence un uz ko tādēļ tieši attiecas 1997. gada paziņojums, ir eksporta kredīta apdrošināšana saistībā ar īstermiņa eksporta kredīta risku Kopienas iekšējā tirdzniecībā un ar valstīm ārpus tās. Šie riski 1997. gada paziņojumā ir definēti kā "nododamie riski". Nododamie riski ir tie riski, kurus nevar segt eksporta kredīta apdrošinātāji, kas saņem atbalstu no valsts. Turpretī attiecībā uz visiem riskiem, kas nav "nododami", var saņemt valsts atbalstu. Minētā 1997. gada paziņojuma 2.6. punktā ir norādīts: "Privātā pārapdrošināšanas tirgus stāvoklis mainās. Tas nozīmē, ka arī jaunā nododamo risku definīcija nav negrozāma un var ar laiku mainīties, piemēram, to var attiecināt arī uz politiskiem riskiem. Tādēļ Komisijai šī definīcija regulāri jāpārskata (vismaz reizi gadā). Komisija šādās pārskatīšanas reizēs apspriedīsies ar dalībvalstīm un citām ieinteresētajām personām [2]. Lai izvairītos no pretrunām vai juridiskas neskaidrības, ciktāl vajadzīgs, definīcijas izmaiņās būs jāņem vērā Kopienas tiesību akti attiecībā uz eksporta kredīta apdrošināšanu." Pēc privātās pārapdrošināšanas tirgus pētījuma pabeigšanas un pēc apspriešanās ar dalībvalstīm gan Padomes eksporta kredīta grupā, gan daudzpusējās tikšanās par valsts atbalstu, Komisija ir nolēmusi grozīt nododamo riska definīciju, lai ietvertu definīcijā politiskus riskus Eiropas Savienībā un tajās Ekonomiskās sadarbības un attīstības organizācijas (ESAO) dalībvalstīs, kuras pašlaik uzskaitītas 1997. gada paziņojuma pielikumā. Pašreizējais visu dalībvalstu saraksts tiks aizstāts ar vispārēju atsauci uz Eiropas Savienības dalībvalstīm, lai sakarā ar Eiropas Savienības tālāku paplašināšanos 1997. gada paziņojumā nebūtu jāizdara grozījumi. Jaunā nododamo risku definīcija būs piemērojama no 2002. gada 1. janvāra līdz 2004. gada 31. decembrim. Paziņojumi par valsts atbalstu, kas vēl nav izskatīti 2002. gada 1. janvārī, tiks izskatīti saskaņā ar jauno definīciju. Nelikumīgu valsts atbalstu, ko piešķir pretrunā ar Līguma 88. panta 3. punktu, izvērtēs saskaņā ar tiem noteikumiem, kuri bijuši spēkā atbalsta piešķiršanas laikā. Komisija ir arī nolēmusi pagarināt 1997. gada paziņojuma piemērošanas ilgumu līdz 2004. gada 31. decembrim. Komisija vēlas informēt dalībvalstis un ieinteresētās personas, ka 2003. gadā tā gatavojas veikt vēl vienu pētījumu, lai izskatītu privātās pārapdrošināšanas tirgus spēju pielāgoties vēl tālākai nododamo risku definīcijas paplašināšanai, lai tā aptvertu lielāku komercrisku spektru, iespējams, ietverot komercriskus visās pasaules valstīs. Ja šā pētījuma un apspriešanās ar dalībvalstīm rezultāti apliecinās, ka tas ir iespējams, Komisija savā 1997. gada paziņojuma vispārējā pārskatīšanā, kas notiks 2004. gadā, attiecīgi grozīs nododamo risku definīciju. II. Grozījumi 1997. gada paziņojumā Saskaņā ar iepriekš minēto, 2002. gada 1. janvārī stājas spēkā šādi 1997. gada paziņojuma grozījumi: 1. Paziņojuma 2.5. punkta pirmās divas daļas aizstāj ar šo : "Ņemot vērā iepriekš minēto, "nododamos" riskus šā paziņojuma nolūkos definē kā komercriskus un politiskos riskus saistībā ar valsts un privātajiem debitoriem, kas reģistrēti pielikumā minētajās valstīs. Attiecībā uz šādiem riskiem maksimālais riska periods (tas ir, ražošanas periods plus kreditēšanas periods ar Bernes Savienības parasto sākuma punktu un parastajiem kredīta noteikumiem) ir mazāks par diviem gadiem. Visus pārējos riskus, tas ir, katastrofas riskus [3], komercriskus un politiskos riskus attiecībā uz valstīm, kuras nav minētas sarakstā pielikumā, uzskata par tādiem, kas vēl nav nododami." 2. Paziņojuma 2.6. punktu aizstāj ar šo : "Privātā pārapdrošināšanas tirgus stāvoklis mainās. Tas nozīmē, ka arī nododamo risku definīcija nav negrozāma un var ar laiku mainīties. Tādēļ šo definīciju var pārskatīt, jo īpaši, beidzoties šā paziņojuma piemērošanas ilgumam – 2004. gada 31. decembrī. Komisija par šo pārskatīšanu apspriedīsies ar dalībvalstīm un citām ieinteresētajām personām [4]. Lai izvairītos no pretrunām vai juridiskas neskaidrības, ciktāl vajadzīgs, definīcijas izmaiņās būs jāņem vērā Kopienas tiesību akti attiecībā uz eksporta kredīta apdrošināšanu." 3. Paziņojuma 4.5. panta pirmo teikumu aizstāj ar šo : "Šo paziņojumu piemēro uz septiņiem gadiem no 1998. gada 1. janvāra." 4. Pielikumu aizstāj ar šo: " PIELIKUMS NODODAMO RISKU VALSTU SARAKSTS Eiropas Savienība | Valstis, kuras ir ESAO dalībvalstis | Visas dalībvalstis | Austrālija | Kanāda | Islande | Japāna | Jaunzēlande | Norvēģija | Šveice | Amerikas Savienotās Valstis. | " III. Attiecīgie pasākumi, ko dalībvalstīm iesaka atbilstīgi Līguma 88. panta 1. punktam Pamatojoties uz 88. panta 1. punktu, Komisija iesaka dalībvalstīm piemērot to spēkā esošajiem režīmiem šādus attiecīgus pasākumus. Lai ievērotu nododamo risku jauno definīciju, dalībvalstīm vajadzības gadījumā jāgroza savas eksporta kredītu sistēmas attiecībā uz nododamiem riskiem tādējādi, lai attiecībā uz šiem riskiem līdz 2002. gada 1. janvārim pārtrauktu tāda veida valsts atbalsta, kas norādīts 1997. gada paziņojuma 4.2. punkta a) līdz f) apakšpunktā, piešķiršanu eksporta kredīta apdrošinātājiem, kuri saņem atbalstu no valsts. Dalībvalstis divu mēnešu laikā no šā paziņojuma publicēšanas tiek aicinātas sniegt precīzi formulētu piekrišanu ieteiktajiem attiecīgajiem pasākumiem. Ja šī piekrišana netiks saņemta, Komisija uzskatīs, ka attiecīgā dalībvalsts nepiekrīt ieteiktajiem pasākumiem. [1] OV C 281, 17.9.1997., 4. lpp. [2] Komisija tai skaitā vērsīsies pie Padomes (piemēram, tās Eksporta kredīta grupas). [3] Tas ir, karš, revolūcija, dabas katastrofas, kodolkatastrofas un tā tālāk, nevis tā saucamie "komerciālo katastrofu riski"(katastrofāli zaudējumu uzkrājumi saistībā ar atsevišķiem pircējiem vai valstīm), ko var segt ar papildu zaudējumu pārapdrošināšanu un kuri ir komercriski. [4] Komisija tai skaitā vērsīsies pie Padomes (piemēram, tās Eksporta kredīta grupas). --------------------------------------------------